PATVIRTINTA

Kėdainių rajono savivaldybės tarybos

2020 m. liepos d. sprendimu Nr. TS-

**KĖDAINIŲ RAJONO SAVIVALDYBĖS 2020–2023 M. KORUPCIJOS PREVENCIJOS PROGRAMA**

**I SKYRIUS**

**BENDROSIOS NUOSTATOS**

1. Kėdainių rajono savivaldybės 2020–2023 m. korupcijos prevencijos programa (toliau – Programa) parengta, vadovaujantis Lietuvos Respublikos nacionaline kovos su korupcija 2015–2025 metų programa (toliau – Nacionalinė programa), Lietuvos Respublikos korupcijos prevencijos įstatymu (toliau – KPĮ), Lietuvos Respublikos viešųjų ir privačių interesų derinimo valstybinėje tarnyboje įstatymu (toliau – Interesų derinimo valstybinėje tarnyboje įstatymas), kitais teisės aktais, ir atsižvelgiant į Savivaldybės korupcijos prevencijos programos rengimo rekomendacijas, patvirtintas Lietuvos Respublikos specialiųjų tyrimų tarnybos direktoriaus 2014 m. birželio 5 d. įsakymu Nr. 2-185 „Dėl Savivaldybės korupcijos prevencijos programos rengimo rekomendacijų patvirtinimo“.

2. Programos galiojimo laikotarpis: 2020–2023 metai.

**II SKYRIUS**

**APLINKOS SITUACIJA IR KORUPCIJOS RIZIKOS VEIKSNIŲ VALDYMAS**

2019 m. rugsėjo – lapkričio mėnesiais Visuomenės nuomonės ir rinkos tyrimų centras „Vilmorus“ atliko tyrimą „Lietuvos korupcijos žemėlapis 2019“, kurį inicijavo LR Specialiųjų tyrimų tarnyba. Buvo tiriamos trys tikslinės grupės: Lietuvos gyventojai, verslo įmonių vadovai ir valstybės tarnautojai. Iš viso buvo apklausti 1001 Lietuvos gyventojai, 501 verslo įmonių vadovai, 510 valstybės tarnautojai. Tyrimo tikslas – įvertinti korupcinę situaciją Lietuvoje bei palyginti ją su ankstesnių metų rezultatais. Tyrimo uždaviniai: įvertinti tikslinių grupių požiūrį į korupciją, korupcijos paplitimą įvairiose institucijose, nustatyti respondentų korupcinę patirtį, įvertinti antikorupcinį potencialą. Taip pat 2019 m. Lietuvos korupcijos žemėlapyje buvo specialus klausimų blokas apie korupciją teismuose. Tarp Lietuvos gyventojams aktualių problemų korupcija užima 4-ą vietą po mažų atlyginimų, kylančių kainų, emigracijos. Kaip labai rimtą problemą korupciją nurodė 36% gyventojų. Tai mažiau nei 2018 m. (40%). Įmonių vadovai korupciją, kaip labai rimtą problemą, paminėjo 4-oje vietoje – 32% (2018 m. – 27%), o valstybės tarnautojai – 7-oje vietoje – 23% (2018 m. – 30%). Taigi, gyventojai ir valstybės tarnautojai korupcijos problemą mini rečiau, o įmonių vadovai – dažniau. Verslininkams buvo pateiktas ir klausimas apie verslą stabdančias problemas. Korupcija buvo minima 10-oje vietoje po mokesčių dydžių, kompetentingų darbuotojų stokos, administracinės naštos verslui, nepotizmo ir kitų problemų. Korupciją paminėjo 13% (2018 m. – 12% įmonių vadovų). Korupcijos, kaip labai rimtos problemos suvokimas nuo 2011 m. mažėja. 20% Lietuvos gyventojų mano, kad korupcijos mastai per 5 metus išaugo, 37% –kad nepakito ir 26% – kad sumažėjo. 2008 m. manančių, kad korupcijos mastai per 5 metus padidėjo, buvo 77%, 2011 m. – 53%, 2014 m. – 35%, 2016 m. – 42%,2018 m. – 25%, t.y. nuo 2008 m. iki 2019 m. buvo stebima vertinimų gerėjimo tendencija (išskyrus 2016 m.). 2019 m. užfiksuotas geriausias rezultatas vertinimuose. Panaši tendencija ir 12 mėnesių dinamikos vertinime. 2007 m. manančių, kad korupcijos mastai per 12 mėn. padidėjo, buvo – 54%, 2008 m. – 66%, 2014 m. – 26%, o 2016 m. – 36%, 2018 m. – 20%. 2019 m. tyrimo metu korupcijos augimą nurodė tik 15% respondentų. Ateities atžvilgiu yra kiek daugiau optimistų (29%), negu pesimistų (11%). Jeigu 2007 m. net 55% įmonių vadovų nurodė, kad korupcijos mastai per 5 metus išaugo, tai 2019 m. tokių yra tik 12% (sumažėjimą 2007 m. nurodė 13%, o 2019 m. beveik tris kartus daugiau - 37%). Valstybės tarnautojai, kurių požiūris į korupciją buvo pradėtas matuoti 2011 m., tuo laikotarpiu korupcijos išaugimą per 5 metus nurodė 40% atvejų, o 2019 m. – tik 7% (sumažėjimą atitinkamai 22% ir 72%). Lyginant su 2018 m., dalis institucijų, kurios surinko daugiau nei 20% atsakymų „labai korumpuota“, iškrito iš šio sąrašo, t.y. vertinimai pagerėjo: Viešųjų pirkimų skyriai savivaldybėse, Nacionalinė žemės tarnyba, Sveikatos apsaugos ministerija, Ignalinos atominė elektrinė, Nacionalinė mokėjimų agentūra, Užimtumo tarnyba (buvusi Lietuvos darbo birža). Dažniausiai visos tikslinės grupės nurodė, kad kyšininkavimas yra susietas su per mažomis bausmėmis (tą nurodė 51% gyventojų, 52% įmonių vadovų ir 39% valstybės tarnautojų). Dėl efektyviausių korupcijos mažinimo priemonių tikslinių grupių nuomonės buvo tokios: gyventojai pirmoje vietoje minėjo bausmių griežtinimą – 44%, įmonių vadovai nurodė tą patį – 45%, o valstybės tarnautojai siūlė kelti valstybės tarnyboje dirbančių asmenų atlyginimus – 39%, kelti visuomenės moralę – 38%. Svarbiausiu informacijos šaltiniu apie korupcijos procesus visose tikslinėse grupėse išlieka televizija, tačiau sparčiai auga ir internetinė žiniasklaida. 48% gyventojų žino, kur reikėtų kreiptis dėl korupcijos atvejų (tai žymiai daugiau nei ankstesniais metais, pvz., 2007 m. tokių buvo 18%), 22% praneštų apie korupciją, 9% norėtų dalyvauti antikorupcinėje veikloje. Įmonių vadovų rodikliai šiuo požiūriu yra aukštesni: 61% žino, 31% praneštų, 10% norėtų dalyvauti antikorupcinėje veikloje. Dar daugiau žino, kur reikėtų kreiptis, valstybės tarnautojai - 86%, praneštų apie korupciją - 52% tarnautojų, norėtų dalyvauti antikorupcinėje veikloje – 30% tarnautojų. 19% gyventojų girdėjo apie įgyvendinamas korupcijos prevencijos ir mažinimo priemones (buvo 20%). 30% nurodė, kad šios priemonės padės sumažinti korupciją, o 30% - kad nepadės, t.y. pesimistų ir optimistų po lygiai. Tarp verslininkų girdėjusių apie antikorupcines priemones yra 24% (buvo 31%). Optimistų dėl tų priemonių efektyvumo – 42% (tiek pat buvo ir 2018 m.). Dar daugiau girdėjusių tarp valstybės tarnautojų – 63% (buvo 59%), čia daugiau ir optimistų (48%) nei pesimistų (16%) dėl šių priemonių efektyvumo. Lyginant su 2018 m., padaugėjo dalis gyventojų, įmonių vadovų ir valstybės tarnautojų, nurodančių, kad sumažėjo korupcijos mastai per 5 metus ir per 12 mėnesių. Mažėja kyšių prievartavimo ir davimo indeksai, mažėja korupcinė patirtis.

**2019 m. „Transparency International“ (TI) Korupcijos suvokimo indekso (KSI) tyrime Lietuvai skirti 60 balų iš 100 galimų ir 35 vieta 180 šalių sąraše. Lietuva užima 15 vietą tarp Europos Sąjungos (ES) valstybių, pernai ji buvo 18-ta.** Lietuvos rezultatai pasikeitė pirmą kartą per penkerius metus: 2015 – 2018 m. Lietuva gavo 59 balus. Pirmoje vietoje pasaulyje – Danija (87 balai) ir Naujoji Zelandija (87 balai). Estija gavo 74 balus ir užėmė 18 vietą (pernai – 73 balus ir 18 vietą), Latvija gavo 56 balus ir užėmė 44 vietą (pernai – 58 balus ir 41 vietą), Lenkija – 58 balus ir 41 vietą (pernai – 60 balų ir 36 vietą), Baltarusija – 45 balus ir 66 vietą (pernai – 44 balus ir 70 vietą), Rusija – 28 balus ir 137 vietą (pernai – 28 balus ir 138 vietą). Korupcijos suvokimo indeksas (KSI) parodo, kaip šalyje suvokiama valstybės bei savivaldybių tarnautojų ir politikų korupcija. Šis indeksas nustatomas remiantis verslo atstovų apklausomis ir kitais ekspertiniais tyrimais. Esama padėtis įvertinama konkrečiu skaičiumi šimto balų skalėje nuo 0 iki 100, kur 100 balų žymi labai skaidrią valstybę, 0 – labai korumpuotą.

**Veikia korupcijos rizikos veiksnių valdymo sistema, t. y. :**

|  |  |
| --- | --- |
| **1. DALYVIAI, ĮGALIOJIMAI, REGLAMENTAVIMAS** | |
| **Paskirti atsakingi**  **asmenys** | Paskirtas už korupcijos prevenciją atsakingas asmuo.  Sudaryta Leidimų dirbti kitą darbą komisija.  Sudaryta Dovanų vertinimo komisija.  Paskirti asmenys dėl teisės aktų projektų antikorupcinio vertinimo.  Viešųjų pirkimų iniciatorių pareigybių aprašymuose numatytos pirkimų iniciatoriams priskirtinos funkcijas.  Paskirtas asmuo, atsakingas už tarnybinės etikos (elgesio) normų pažeidimų prevenciją, privačių interesų deklaravimo proceso stebėseną. Savivaldybės administracijos padalinių vadovai įpareigoti, prisijungti prie Privačių interesų deklaravimo informacinės sistemos (IDIS), deklaruoti privačius interesus arba papildyti (patikslinti) deklaracijose nurodytus duomenis. |
| **Suteikti reikiami įgaliojimai** | Anksčiau nurodytiems subjektams yra suteikti atitinkami įgaliojimai, kurie yra numatyti nuostatuose, pareigybių aprašymuose, vidiniu reglamentavimu patvirtintose taisyklėse. |
| **Prevencinė veikla**  **reglamentuota teisės aktuose** | Prevencinė veikla reglamentuota tokiuose teisės aktuose:  Korupcijos prevencijos programa ir priemonių planas (skelbiami viešai);  [Korupcijos prevencijos ir jos priežiūros sistemos tvarkos aprašas](http://www.kedainiai.lt/get_file.php?file=YktLYmwyU1h4Mkp0em0yVmE2R2JsbTNKbXFGa28yaWVadFdaWW1PdFpwbHBvSmVlWlppYnBtMlFic3ljblp1amFjaWFiR1pvYkcyUmw1bGhaNXB2b3BtYW0yMWhmcGlpYjlPYzI1cWttNXFjek1xaVpLWnByR09DbkZPUlZtbW5iSzNJazJpbG1wNmMwR3ZaYkZTWm1HM1R4cXBubUdtc1pjT1dwcEZuYkdsclpacVdsS0tXbG1pY25xRnM=) (skelbiami viešai);  [Kėdainių rajono savivaldybės politikų ir tarnautojų elgesio kodeksas](http://www.kedainiai.lt/get_file.php?file=YUtMS2wyZVhsbUtZenB1VmNxR1dsbSUyRkp4NkZwbzVpZVk5WEhZcGF0Ykpscm9KeWVacGpFcHBlUWE4eHluY2VqWjhpVWEyZHBtR3BvbDVSaFpwcHRvcHVheDIyVmg1dUdtbzV2bDUxc2xtOXVpNXhwbUdCb1oyZkdrNkppbVdadW1ITEc=) (skelbiami viešai);  [Pareigybių sąrašas dėl kurių Kėdainių rajono savivaldybės administracija pateiks rašytinį prašymą Lietuvos Respublikos specialiųjų tyrimų tarnybai dėl informacijos apie šias pareigas siekiantį eiti arba einantį pareigas asmenį](http://www.kedainiai.lt/get_file.php?file=) (skelbiami viešai);  Veiksmų gavus neteisėtą atlygį tvarkos aprašas;  Dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašas. |
| 1. **PREVENCINĖ VEIKLA** | |
| **Vykdomos tiek įstatyminės, tiek institucijos suplanuotos prevencinės priemonės** | Įgyvendinamos tiek numatytos priemonės, tiek ir pačios institucijos suplanuojamos priemonės, skirtos skaidrumui, viešumui ir pasitikėjimui institucija didinti:  Viešinama informaciją apie Savivaldybės finansų ar kitų procesų valdymą;  Savivaldybės interneto svetainėje skelbiama informacija, kur kreiptis susidūrus su korupcijos apraiškomis;  Organizuoti mokymai viešųjų pirkimų klausimais Savivaldybės administracijos valstybės tarnautojams (darbuotojams);  Lietuvos Respublikos korupcijos prevencijos įstatymo 9 straipsnyje nurodytais pagrindais ir tvarka kreipiamasi į Specialiųjų tyrimų tarnybą dėl informacijos apie asmenis, siekiančius eiti arba einančius pareigas, į kurias skiria Savivaldybės meras ar Savivaldybės administracijos direktorius;  Vykdomas korupcijos pasireiškimo nustatymas, identifikuojamos korupcijai pasireikšti jautriausios Savivaldybės veiklos sritys;  Teikiama Valstybės tarnautojų ir Juridinių asmenų registrams informaciją apie Savivaldybėje dirbančius asmenis, kurie įsiteisėjusiu teismo nuosprendžiu yra pripažinti padarę korupcinio pobūdžio nusikalstamas veikas, patraukti atsakomybėn už sunkius tarnybinius nusižengimus, susijusius su LR viešųjų ir privačių interesų derinimo valstybinėje tarnyboje įstatymo reikalavimų pažeidimu, padarytus siekiant gauti neteisėtų pajamų ar privilegijų sau ar kitiems asmenims;  Atliekamas teisės aktų projektų antikorupcinis vertinimas. |
| **Asmenų, atsakingų už prevencijos vykdymą, bendradarbiavimas bei į(si)traukimas į kitus procesus** | Asmuo, atsakingas už korupcijos prevenciją, dalyvauja Dovanų vertinimo komisijų veikloje, Leidimų dirbti kitą darbą komisijų veikloje, Tarnybinio nusižengimo tyrimo komisijų veikloje. |
| **Veikia pranešimų kanalai ir nustatyta pranešimų nagrinėjimo tvarka** | „Karštoji“ linija pranešimams apie korupciją: kyšininkavimą, papirkimą, piktnaudžiavimą tarnybine padėtimi, tarnybos pareigų neatlikimą ir kitas korupcinio pobūdžio nusikalstamas veikas, **tel. 8 347 69 517, e. p.** [**informacija@kedainiai.lt**](mailto:informacija@kedainiai.lt)**.** Asmenys informaciją gali pateikti nenurodydami savo vardo, pavardės ir (ar) kontaktinių duomenų. Administracijos direktorius turi teisę priimti sprendimą nenagrinėti anonimiškai pateiktos informacijos. Gaunama informacija telefonu 8 347 69 517 fiksuojama garso įrašu. Informacija taip pat gali būti teikiama e. p. informacija@kedainiai.lt. |
| **Prevencinės veiklos viešinimas** | Vykdoma prevencinė veikla yra viešinama:  interneto svetainėje ([www.kedainiai.lt](http://www.kedainiai.lt)), skiltyje „Korupcijos prevencija“. Prevencinė veikla yra pristatoma visuomenei įvairių organizuojamų renginių metu, taip pat dalyvaujant kitų institucijų ar įstaigų organizuojamuose renginiuose. |
| 1. **ATSKAITOMYBĖ BEI EFEKTYVUMO MATAVIMAS** | |
| **Numatyta atskaitomybė**  **visuomenei, vadovybei, darbuotojams** | Yra reglamentuota, kokie subjektai ir kokiais terminais privalo atsiskaityti už jiems priskirtų vykdyti prevencinių priemonių eigą ir pasiektus rezultatus pagal Programą. |

**IŠVADOS**

**Siekiant, kad vykdoma prevencinė veikla būtų veiksminga, būtina ją ir toliau nuosekliai vykdyti, numatant veiklos prioritetus bei matuojant vykdomos veiklos efektyvumą.**

**Plėtojama korupcijos prevencijos sistema: numatyti jos dalyviai, veikla reglamentuota, numatytos atitinkamos priemonės.**

**2016**—**2019 M. KORUPCIJOS PREVENCIJOS PROGRAMOS VERTINIMAS**

|  |  |  |  |  |
| --- | --- | --- | --- | --- |
|  | |  | Taip | Ne |
| 1. | | Ar rengiant programos projektą buvo atliktas ankstesnės programos rezultatyvumo įvertinimas? | X |  |
| 2. | | Ar rengiant programos projektą buvo atlikta esamos situacijos analizė ir identifikuotos problemos? | X |  |
| 3. | | Ar rengiant programą ir veiksmų planą buvo atsižvelgta į STT rekomendacijas? | X |  |
| 4. | | Ar rengiant programą ir veiksmų planą dalyvavo savivaldybės antikorupcijos komisija? | X |  |
| 5. | | Ar programoje nustatyti tikslai ir uždaviniai atitinka identifikuotas specifines savivaldybės problemas ir nukreipti joms šalinti (mažinti)? | X |  |
| 6. | | Ar programai įgyvendinti įstaigoje yra patvirtintas programos įgyvendinimo priemonių (veiksmų) planas? | X |  |
| 7. | | Ar plane nustatytos priemonės kiekvienam uždaviniui įgyvendinti? | X |  |
| 8. | | Ar plane, atsižvelgiant į programoje nustatytus uždavinius, numatytos priemonės, kuriomis būtų: |  |  |
| 8.1. | | Padidintas viešumas ir atvirumas teikiant viešąsias ir administracines paslaugas ir priimant sprendimus? | X |  |
| 8.2. | | Padidintas veiklos procedūrų skaidrumas ir aiškumas? | X |  |
| 8.3. | | Užtikrintas darbuotojų patikimumas, lojalumas ir sąžiningumas? | X |  |
| 8.4. | | Visuomenė motyvuojama elgtis sąžiningai ir pranešti apie korupciją? | X |  |
| 8.5. | | Pagerinta valdymo kokybė? | X |  |
| 8.6. | | Padidintas pajamų ir išlaidų viešumas? | X |  |
| 8.7. | | Padidintas turto tvarkymo skaidrumas? | X |  |
| 9. | | Ar nustatyti aiškūs, pamatuojami ir objektyvūs kriterijai (tikslo rezultato ir priemonės laukiamo rezultato vertinimo kriterijai), pagal kuriuos bus vertinamas programos ir priemonių plano veiksmingumas? | X |  |
| 10. | Ar nustatytos programos tikslų rezultato ir plano priemonės laukiamo rezultato vertinimo kriterijų konkrečios, aiškiai pamatuojamos reikšmės? | | X |  |
| 11. | Ar programa ir priemonių planas yra skelbiami viešai? | | X |  |
| 12. | Ar vykdoma programos ir jos priemonių plano vykdymo stebėsena? | | X |  |
| 13. | Ar paskirtas asmuo (ar kolegialus organas), atsakingas už programos ir priemonių plano vykdymo stebėsena ? | | X |  |
| 15. | Ar yra reglamentuotas programos ir jos veiksmų stebėsenos mechanizmas? | | X |  |
| 22. | Ar tobulinama atsakingų už programos ir jos priemonių plano stebėsena ir vykdymą asmenų kvalifikacija? | | X |  |
| 23. | Ar keičiamasi patirtimi bendradarbiaujant su kitomis valstybės ir savivaldybių įstaigomis? | | X |  |
| 24. | Ar programos ir jos priemonių plano rengimą, vykdymą, atnaujinimą koordinuoja biudžetinės įstaigos savininkės teisės ir pareigas įgyvendinanti institucija? | | X |  |

Pasitikėjimo institucija didinimas yra vienas iš strateginių veiklos tikslų:

Pasitikėjimo stoka įvardijama ne tik kaip korupcijos pasekmė, bet ir kaip priežastis, kuo mažiau pasitikima institucijomis, tuo didesnė tikimybė, kad jos bus vertinamos kaip neskaidrios“, **nustatomas naujo laikotarpio korupcijos prevencijos programos** **TIKSLAS:**

**DIDINTI VISUOMENĖS IR DARBUOTOJŲ PASITIKĖJIMĄ**

Kitaip tariant, vykdoma prevencine veikla bus siekiama sudaryti palankias sąlygas pasitikėjimo institucija augimui, o augantis pasitikėjimas lems skaidrią institucijos veiklą. Kuo labiau visuomenė bei darbuotojai pasitikės institucija, tuo labiau bus linkę nesitaikstyti su neteisėtu elgesiu.

Nuo institucijoje dirbančių darbuotojų kompetencijos bei elgesio tiesiogiai priklauso, kiek visuomenė pasitikės institucija, todėl aukštas darbuotojų sąmoningumo lygis yra pagrindinė sąlyga pasitikėjimui institucija auginti.

**UŽDAVINYS tikslui pasiekti yra:**

**VADOVŲ IR DARBUOTOJŲ ANTIKORUPCINIO SĄMONINGUMO DIDINIMAS**

**Skaidrumas siejamas ir su viešumu:** viešumas ir atvirumas, teikiant paslaugas ir priimant sprendimus, veiklos procedūrų skaidrumas ir aiškumas yra pagrindiniai korupcijai atsparios aplinkos kūrimo principai, todėl **ANTRAS UŽDAVINYS tikslui pasiekti yra:**

**VEIKLOS VIEŠUMO DIDINIMAS**

Nuolatinis viešojo valdymo tobulinimas yra svarbi priemonė piliečių pasitikėjimui institucija didinti. Korupcijos prevencijos priemonių, skirtų korupcijos rizikos veiksniams nustatyti, minimizuoti ir / ar šalinti, vykdymas yra prevencinės veiklos pagrindas, todėl **TREČIAS UŽDAVINYS** tikslui pasiekti yra:

**KORUPCIJOS RIZIKOS VEIKSNIŲ NUSTATYMAS, ŠALINIMAS ARBA MAŽINIMAS**

**III SKYRIUS**

**PROGRAMOS TIKSLAS, UŽDAVINIAI IR JŲ VERTINIMO KRITERIJAI**

1. Atsižvelgiant į Aplinkos situacija, nustatyti šis Programos tikslas ir tikslui įgyvendinti uždaviniai:
   1. **Programos tikslas – didinti visuomenės ir darbuotojų pasitikėjimą Savivaldybės administracija.** Dėl aukštopasitikėjimo Savivaldybės administracija lygio, Savivaldybės administracija bus laikoma skaidria, sąžiningai ir kompetentingai dirbančių asmenų institucija. Kuo labiau visuomenė bei darbuotojai pasitikės Savivaldybės administracija, tuo labiau patys Savivaldybės administracijos darbuotojai bei visuomenė bus linkę elgtis sąžiningai, skaidriai. Taip pattiek Savivaldybės administracijos darbuotojai, tiek visuomenės atstovai bus linkę nesitaikstyti su neteisėtu elgesiu, neteisėtais veiksmais ir apie tai informuoti.
   2. **Programos uždaviniai**:
      1. **1 uždavinys „Savivaldybės administracijos darbuotojų antikorupcinio sąmoningumo didinimas“:** nuo institucijoje dirbančių savivaldybės administracijos vadovų ir darbuotojų kompetencijos bei elgesio tiesiogiai priklauso visuomenės pasitikėjimas Savivaldybės administracija. Jei Savivaldybės administracijos vadovai ir darbuotojai elgiasi sąžiningai, labiau pasitikima ir pačia institucija.
      2. **2 uždavinys: „Savivaldybės administracijos veiklos viešumo didinimas“:** labiau pasitikima ta institucija,kuri yra atvira visuomenei, viešina savo veiklą, priimamus sprendimus, jų motyvus, t. y. ta institucija, kurios veikla žinoma ne tik institucijos viduje, bet ir išorėje (visuomenėje).
      3. **3 uždavinys „Korupcijos rizikos veiksnių nustatymas ir šalinimas arba minimizavimas**“: tam, kad pasitikėjimas Savivaldybės administracija didėtų, būtina nustatyti, mažinti ir / ar šalinti korupcijos rizikos veiksnius, dėl kurių institucija nepasitikima arba gali būti nepasitikima ateityje.
2. Programos tikslo ir uždavinių efektyvumui matuoti yra nustatomi vertinimo kriterijai ir jų siektinos reikšmės (atsižvelgiant į Programos galiojimo laikotarpį). Kriterijų siektinos reikšmės bus matuojamos, naudojant dviejų tyrimų duomenis: Savivaldybės administracijos tolerancijos korupcijai indekso tyrimo duomenis ir visuomenės pasitikėjimo Savivaldybės administracija ir jos teikiamomis paslaugomis bei Savivaldybės administracijos įvaizdžio tyrimo (toliau – Savivaldybės administracijos įvaizdžio tyrimas) duomenis.
3. Atsižvelgiant į tai, kad Programa yra ilgalaikė (4 metų galiojimo laikotarpis), Programos tikslo ir uždavinių efektyvumui matuoti yra nustatomos vertinimo kriterijų siektinos reikšmės 2023 m., t. y.:

|  |  |  |  |
| --- | --- | --- | --- |
| **Vertinimo kriterijus** | **Kriterijaus siektina reikšmė**  **2025 m.**  **(proc.)** | **Kriterijumi matuojamas:** | **Kriterijaus matavimo būdas / įrankis** |
| **Bendras pasitikėjimo Savivaldybės administracija rodiklis** | 80 % | Tikslo pasiekimas | Savivaldybės administracijos įvaizdžio tyrimas |
| **Visuomenės, nurodžiusių, kad savivaldybės administracija – tai įstaiga laiku ir sąžiningai teikianti administracines ir viešąsias paslaugas, dalis** | 80 % | Tikslo pasiekimas  2 uždavinio  efektyvumas | Savivaldybės administracijos įvaizdžio tyrimas |
| **Visuomenės, nurodžiusių, kad pasitiki savivaldybės administracijos darbuotojais, dalis** | 90 % | Tikslo pasiekimas  1 uždavinio,2 uždavinio,  3 uždavinio  efektyvumas | Savivaldybės administracijos įvaizdžio tyrimas |
| **Visuomenės, nurodžiusių, kad Savivaldybės administracijos darbuotojai yra sąžiningi, dalis** | 90 % | 1 uždavinio,2 uždavinio,  3 uždavinio  efektyvumas | Savivaldybės administracijos įvaizdžio tyrimas |
| **Savivaldybės administracijos darbuotojų, žinančių apie Savivaldybės administracijos vykdomą prevencinę veiklą, dalis** | 100 % | 1 uždavinio, 2 uždavinio  efektyvumas | Savivaldybės administracijos tolerancijos korupcijai indekso tyrimas |
| **Savivaldybės administracijos darbuotojų, nurodžiusių, kad Savivaldybės administracijoje nėra paplitusi situacija, kai darbuotojams norima atsilyginti, dalis** | 100 % | 1 uždavinio, 3 uždavinio  efektyvumas | Savivaldybės administracijos tolerancijos korupcijai indekso tyrimas |
| **Savivaldybės administracijos darbuotojų, pranešusių apie korupcijos atvejus darbe, dalis** | 100 % | 1 uždavinio, 3 uždavinio  efektyvumas | Savivaldybės administracijos tolerancijos korupcijai indekso tyrimas |
| **Savivaldybės administracijos darbuotojų, žinančių kur kreiptis, norint pranešti apie korupcijos atvejus darbe, dalis** | 100 % | 1 uždavinio, 2 uždavinio  efektyvumas | Savivaldybės administracijos tolerancijos korupcijai indekso tyrimas |
| **Savivaldybės administracijos darbuotojų, linkusių pranešti apie jiems žinomą korupcijos atvejį, dalis** | 100 % | 1 uždavinio  efektyvumas | Savivaldybės administracijos tolerancijos korupcijai indekso tyrimas |

1. Siekiant įvertinti Savivaldybės administracijos vykdomos prevencinės veiklos pažangą, nurodyti tyrimai bus atliekami periodiškai.

**IV SKYRIUS**

**INFORMAVIMO APIE GALIMAI NETINKAMUS, NETEISĖTUS VEIKSMUS KANALAI**

8. Susidūrus su galimai netinkamais, neteisėtais Savivaldybės administracijos darbuotojų veiksmais, apie tai galima pranešti:

8.1. **oficialiai, pateikiant pasirašytą skundą ar pranešimą**: Savivaldybės administracijai, atsiunčiant el. paštu [gavimas@kedainiai.lt](mailto:gavimas@kedainiai.lt) (atsakymas apie atliktus veiksmus ir priimtus sprendimus pareiškėjui teikiamas teisės aktų nustatyta tvarka ir terminais);

8. 2. **anonimiškai, nenurodant savo kontaktinės informacijos**:

8.2.1. elektroniniu paštu [informacija@kedainiai.lt](mailto:informacija@kedainiai.lt);

8.2.2. palikti anoniminį pranešimą Savivaldybės administracijoje;

8.2.3. pasitikėjimo telefonu **8 347 69 517**;

8.2.4. elektronine pasitikėjimo anketa [www.kedainiai.lt](http://www.kedainiai.lt) puslapyje (informacija apie atlikus veiksmus bei priimtus sprendimus dėl anoniminės informacijos nėra teikiama).

9. Nurodytais kanalais taip pat galima informuoti ir apie Savivaldybės administracijos darbuotojų galimas korupcinio pobūdžio nusikalstamas veikas. Tokiu atveju už korupcijos prevenciją ir kontrolę atsakingas asmuo ne vėliau kaip per 20 darbo dienų nuo informacijos gavimo:

9.1. jeigu gauta informacija yra išsami ir nėra reikalingas papildomos informacijos surinkimas, perduoda informaciją STT;

9.2. jeigu gauta informacija nėra išsami (pvz., nenurodytas galimą korupcinio pobūdžio nusikalstamą veiką padaręs asmuo arba toks asmuo nurodytas, tačiau konkrečių aplinkybių, kokiais šio asmens veiksmais pasireiškė galima korupcinio pobūdžio nusikalstama veika, nenurodyta), atsakingas asmuo surenka ir įvertina papildomą informaciją ir parengia tarnybinį pranešimą Savivaldybės administracijos direktoriui dėl:

9.2.1. informacijos perdavimo STT, arba

9.2.2. siūlo informacijos STT neperduoti, nurodydamas priežastis, kodėl toks perdavimas nėra tikslingas (pvz., pranešimas neišsamus, pateikiama tik abstraktaus pobūdžio informacija, nenurodyti galimą korupcinio pobūdžio nusikalstamą veiką padarę Savivaldybės administracijos valstybės tarnautojai ir / ar darbuotojai ir pan.).

**V SKYRIUS**

**PROGRAMOS ĮGYVENDINIMAS IR ATSKAITOMYBĖ**

10. Programos uždaviniai įgyvendinami, vykdant prevencinių priemonių planą (toliau – planas), kasmet sudaromą dvejiems kalendoriniams metams. Planas turi būti patvirtintas ne vėliau kaip einamųjų metų gruodžio 31 d.

11. Programos ir plano įgyvendinimą koordinuoja ir kontroliuoja Bendrasis skyrius.

12. Už konkrečių plano priemonių įgyvendinimą pagal kompetenciją atsako plane nurodyti atsakingi vykdytojai. Minėtos priemonės yra įtraukiamos į atsakingų vykdytojų metinius veiklos planus.

13. Vykdytojai informaciją apie plano priemonių eigą ir pasiektus rezultatus kas metai užpildo atitinkamoje savo metinių veiklos planų ataskaitų dalyje.

14. Bendrasis skyrius apibendrintą priemonių plano įgyvendinimo veiksmingumo ataskaitą (toliau – Ataskaita) kartą į metus, teikia Savivaldybės administracijos direktoriui. Ataskaita skelbiama viešai, interneto svetainėje [www.kedainiai.lt](http://www.kedainiai.lt), skiltyje „Korupcijos prevencija“.

**VI SKYRIUS**

**BAIGIAMOSIOS NUOSTATOS**

15. Programa ir planas skelbiami savivaldybės interneto svetainėje [www.kedainiai.lt](http://www.kedainiai.lt), skiltyje „Korupcijos prevencija“.

16. Su Programa, planu bei Ataskaita supažindinami visi Savivaldybės administracijos darbuotojai.

17. Pasiūlymai ir / ar pastabos Programai ir / ar planui gali būti teikiami elektroniniu paštu 10 punkte nurodytais informavimo kanalais.

18. Programa bei planas gali būti keičiami / papildomi / atnaujinami pagal poreikį, atsižvelgiant į visuomenės, administracijos padalinių, STT ar kitų institucijų pasiūlymus, pastabas, neatsižvelgiant į Programos ir plano galiojimo terminus.

\_\_\_\_\_\_\_\_\_\_\_\_\_\_\_